આવી ભુલ મોટા ભાગના માતા પિતા પોતાની પાછલી ઉંમરમાં કરતા હોય છે. સંતાન પોતાના માતા પિતાનું ધ્યાન રાખે તે ઉત્તમ છે, સંતાને પણ પોતાની ફરજ અદા કરવી જોઈએ, તેમાં ના નથી, પણ કોઈ સંતાન પોતાની વ્યકિતગત મર્યાદાઓ, સામાજીક કારણો સહિતના અનેક પ્રશ્નોને કારણે માતા પિતાની ઈચ્છા પ્રમાણે તેમનું ધ્યાન રાખી શકે નહીં ત્યારે માતા પિતાએ ભુતકાળમાં જે કઈ કર્યું તે તેમનો પ્રેમ હતો તે સ્વીકારવું પડશે અને પહેલા જેવો જ પ્રેમ સંબંધના ઉમરામાં ઊભો રાખવો પડશે. સંબંધમાં આવેલી ઓટ અથવા સ્થિતિને કારણે સંબંધમાં ઘટેલા પ્રેમને લાગણી અથવા ઉપકારનો ચઢાવો ચઢાવી પોતે અને બીજાને દુઃખી કરવાની જરૂર નથી. મેં તારા માટે ઘણું કર્યું પણ જ્યારે તારો સમય આવ્યો ત્યારે તે મારી સાથે ઊભો રહ્યો નહીં, તેવી લાગણી અને આરોપને તીલાંજલી આપવી પડશે. સાદી ભાષામાં કહું તો હું તને પ્રેમ કરતો હતો અને પ્રેમ કરૂં છું, માટે મેં બધુ કર્યું કારણ તને પ્રેમ કરવો મને ગમતો હતો અને આજે પણ ગમે છે.